KIRJALLINEN KYSYMYS E-3300/02 esittäjä(t): José Mendiluce Pereiro (PSE) komissiolle. La Espluga de Francolíin (Tarragona, Espanja) rakennettava luokan II kaatopaikka ja kompostointilaitos.



Virallinen lehti nro 155 E , 03/07/2003 s. 0131 - 0132



KIRJALLINEN KYSYMYS E-3300/02 esittäjä(t): José Mendiluce Pereiro (PSE) komissiolle (21. marraskuuta 2002) Aihe: La Espluga de Francolíin (Tarragona, Espanja) rakennettava luokan II kaatopaikka ja kompostointilaitos La Espluga de Francolín alueelle suunnitellaan luokan II kaatopaikkaa ja kompostointilaitosta, joita on esittänyt Barberàn alueellinen hallintoviranomainen. Hankkeeseen sisältyviä laitoksia varten varatut määrärahat ovat noin 3 726 045 euroa. Kaikki hankkeeseen sisältyvät laitokset on suhteettomalla tavalla alimitoitettu, ja hanke on kohdannut vahvaa yhteiskunnallista vastustusta, koska alueelle aiheutuu valtavia ympäristövaikutuksia ja koska asianosaisilla ei ole ollut mahdollisuutta saada tietoa ja koska mitään esitettyjä syytöksiä ei ole otettu huomioon. Tekniset tutkimukset ovat epätäydelliset, ja niistä puuttuvat kaikki tarvittavat ympäristötiedot. Tutkimuksia, jotka koskevat saasteiden paikallisia tai mahdollisesta kaukokulkeutumisesta aiheutuvia geologisia, hydrologisia ja meteorologisia vaikutuksia, ei ole tehty, ja ehdotukseen sisältyy vanhanaikainen haihtumiseen perustuva suotovesien käsittelyjärjestelmä. Pysyvän asutuksen sijaintia 500 metrin päässä laitoksesta ei ole otettu huomioon, kuten ei myöskään lähiseudun merkittävää viinintuotantoa. Yksi hankkeen kannattajien keskeisistä argumenteista on ollut, että laitos on ilmainen, koska se saa 100 prosentin tuen erilaisilta julkisilta elimiltä, muun muassa Euroopan unionilta. Onko komissio tietoinen tästä hankkeesta? Jos on, katsooko komissio, että hanke noudattaa EU:n voimassaolevaa ympäristölainsäädäntöä? Pitääkö paikkansa, että osa investoinnista toteutetaan yhteistyössä EU:n kanssa rakennerahastojen kautta? Jos on, koskeeko unionin osuus koko hanketta vaiko jotain sen osia? Mitä osia? Millaisia summia? Millaisina erinä? Margot Wallströmin komission puolesta antama vastaus (9. tammikuuta 2003) Parlamentin jäsenen kysymyksessä antamien tietojen perusteella näyttäisi siltä, että on kysymys hankkeesta, jolle on haettu yhteisrahoitusta koheesiorahastosta. Hanke on osa hankeryhmää Plantas de tratamiento de residuos municipales en las comarcas de l'Urgell, Pallás Llusá y Conca de Barberá, ja se kuuluu Katalonian alueen kunnalliseen jätehuolto-ohjelmaan. Conca de Barberán hankkeeseen sisältyy samalla kertaa kaksi hanketta: - Espluga de Francolín kompostointilaitos - Espluga de Francolín valvottu kaatopaikka. Kun hankkeet esiteltiin alustavasti, ympäristövaikutusten arviointia (YVA) ei ollut vielä tehty, vaikka toimivaltaiset viranomaiset ilmoittivat komissiolle, että ympäristövaikutukset oli arvioitava. Komissio odotti ympäristövaikutusten arvioinnin tuloksia, ja selvitys ympäristövaikutuksista annettiinkin 6. maaliskuuta 2002. Selvityksessä todettiin seuraavaa: - Hankkeesta on järjestetty julkinen kuuleminen. - Kompostointilaitoksen (7 000 tonnimetriä/vuosi) tarkastamisen edellytykset on vahvistettu. Komissio katsoo, että orgaanisen aineksen käyttöarvon palauttaminen alueella, jossa maaperä on köyhää, on sopiva menetelmä hyödyntää aines maa- ja metsätaloudessa maaperän ominaisuuksien parantamiseksi. - Kompostoitavaksi kelpaamattomille jätteille ja tuotteille tarkoitetulla kaatopaikalla on tällaisille hankkeille tarkoitetut takuut tiiviydestä ja suotovesien käsittelystä. Lisäksi tiivistetyn suotoveden käsittelystä huolehtii hyväksytty yritys. - On päätetty rakentaa kaasunkäsittelylaitoksia, joiden käsittelykyky on 3 650 kuutiometriä/hehtaari (m3/ha). - On laadittu laitosten rahoitusvakuuksia koskeva jatkuva seurantasuunnitelma, jossa otetaan huomioon ympäristövaikutuksista annetussa selvityksessä määrätyt edellytykset ja tarkastukset. - Laitosten alimitoituksen osalta komissio on sitä mieltä, että otettaessa huomioon jätteenkeruualueen laajuus ja laitoksille suunniteltu käyttöikä, hanke noudattaa ennaltaehkäisemisen ja varautumisen periaatteita. Komissio pyytää Espanjan viranomaisilta lisätietoja hankkeen vaikutuksista lähistöllä oleviin asuinalueisiin. Komissio toimittaa tarvittaessa Espanjan viranomaisten vastauksen parlamentin jäsenelle. Kun on varmistunut, ettei hankkeilla ole haitallista vaikutusta Natura 2000 -verkon alueisiin, komissio katsoo näin ollen, että parlamentin jäsenen esiin tuomissa hankkeissa noudatetaan unionin ympäristölainsäädäntöä. Komissio aikoo hyväksyä hankeryhmän heti, kun vuoden 2003 määrärahat ovat käytettävissä.